Menslike oorskot in leeukamp op wildsplaas gevindArgieffoto: Designerpoint, Pixabay Die polisie in die Oos-Kaap doen ŉ geregtelike doodsondersoek nadat oorskot wat lyk na dié van ŉ menslike skelet op ŉ wildsplaas buite Port Alfred in dié provinsie aangetref is. Kapt. Mali Govender, woordvoerder van die polisie, het dié nuus aan Maroela Media bevestig. Govender sê die polisie is Dinsdagaand omstreeks 19:00 na die toneel ontbied. Sy sê die polisie kon weens swak lig nie onmiddellik ŉ ondersoek op die toneel begin nie. “Ondersoekbeamptes en spesialiste het vanoggend [4 Julie] die toneel gefynkam en daarin geslaag om die oorskot op te spoor. Die oorskot is vandag in besit geneem deur die departement van gesondheid wat nou verantwoordelik sal wees vir die forensiese toetse,” sê sy. Govender het bevestig dat ondersoekbeamptes die oorskot binne ŉ leeukamp op die wildsplaas aangetref het. Volgens haar het die polisie ook beslag gelê op ŉ geweer en ŉ byl op die toneel. “Die ondersoek duur voort en die polisie kan ongelukkig nie in hierdie stadium enige aannames maak oor hoe die oorskot op die toneel beland het nie,” sê sy. Meer inligting is nie bekend nie.